মেট্রো উদ্বোধন নিয়ে মোদিকে কুণাল ঘোষের ‘পাঁচ’ প্রশ্ন

কলকাতা: শুক্রবার কলকাতায় মেট্রোর (Kolkata Metro) তিনটি নতুন রুটের উদ্বোধন করতে এসেছেন প্রধানমন্ত্রী নরেন্দ্র মোদি (Narendra Modi)। তবে তার আগেই উত্তপ্ত রাজনৈতিক মহল। তৃণমূল কংগ্রেসের (Trinamool Congress) রাজ্য সাধারণ সম্পাদক কুণাল ঘোষ (Kunal Ghosh) সরাসরি প্রধানমন্ত্রীর উদ্দেশে পাঁচটি প্রশ্ন ছুড়ে দিলেন।

প্রথমেই তিনি লোকসভায় আনা বিতর্কিত বিলের প্রসঙ্গ টেনে প্রশ্ন তুলে বলেন, “আপনাদের নেতা অভিযুক্ত, তদন্তকারী সংস্থাগুলি আপনারাই অপব্যবহার করছেন। তাহলে দমনপীড়নের বিল আনার নৈতিক অধিকার আপনার কোথায়?”

আরও পড়ুন: জয়েন্টের ফলপ্রকাশ নিয়ে কাটল জটিলতা

দ্বিতীয় প্রশ্নে তিনি ভুয়ো ভোটার তালিকার ইস্যু উত্থাপন করে বলেন, “যদি রাজনৈতিক ভিত্তি ভুয়ো ভোটারের ওপর দাঁড়িয়ে থাকে, তবে লোকসভা ভেঙে নতুন নির্বাচনে কেন যাচ্ছেন না?”

তৃতীয়ত, দিল্লি পুলিশের মন্তব্যকে কড়া ভাষায় আক্রমণ করেন কুণাল। অভিযোগ, বাংলা ভাষাকে বাংলাদেশি বলে অপমান করা হচ্ছে। তার সোজাসাপ্টা প্রশ্ন— “বাংলা ভাষাকে ছোট করা হলে প্রধানমন্ত্রী কেন চুপ থাকেন?”

চতুর্থ প্রশ্নে বিজেপি শাসিত রাজ্যে বাংলার শ্রমিকদের হেনস্থার অভিযোগ তোলেন তিনি। বলেন, “বাংলায় কথা বললেই কেন তাঁদের বাংলাদেশি তকমা দেওয়া হচ্ছে?”

শেষে আর্থিক বকেয়ার প্রসঙ্গ তুলে কুণালের প্রশ্ন, “বাংলার প্রাপ্য এক লক্ষ তিরানব্বই হাজার কোটি টাকা কেন আটকে রাখা হয়েছে? বিজেপি শাসিত রাজ্যগুলিকে ভরিয়ে দেওয়া হচ্ছে কেন, আর বাংলাকে কেন বঞ্চিত করা হচ্ছে?” এই পাঁচ প্রশ্নের মধ্য দিয়েই মেট্রো উদ্বোধনের আগে ফের মুখোমুখি তৃণমূল-বিজেপি রাজনৈতিক তরজা।