মনরেগার নতুন নাম নিয়ে বিতর্ক, ‘মহাত্মা’ মুছল কেন্দ্র

কলকাতা: মনরেগা (MNREGA) প্রকল্পের নাম পরিবর্তনের সিদ্ধান্তকে কেন্দ্র করে নতুন করে রাজনৈতিক উত্তেজনা শুরু হয়েছে। কেন্দ্রীয় মন্ত্রিসভা ‘মহাত্মা গান্ধী ন্যাশনাল রুরাল এমপ্লয়মেন্ট গ্যারান্টি’ প্রকল্পের নাম থেকে ‘মহাত্মা’ শব্দটি বাদ দিয়ে নতুন নাম অনুমোদন করেছে—‘পূজ্য বাপু গ্রামীণ রোজগার গ্যারান্টি’। আগামী দিনে সংসদে এই পরিবর্তন পেশ করা হবে। সরকারিভাবে ঘোষণা না হলেও সরকারি সূত্রের দাবি, প্রকল্পের ভাবনা ও উদ্দেশ্যকে আরও স্পষ্ট করতেই নাম বদলের পথে হাঁটছে কেন্দ্র।

সরকার জানিয়েছে, গ্রামীণ কর্মসংস্থান বাড়াতে প্রকল্পে বেশ কিছু কাঠামোগত সংস্কার আনা হচ্ছে। কর্মদিবস ১০০ থেকে বাড়িয়ে ১২৫ করা হবে, পাশাপাশি মজুরি বাড়ানোর দিকেও নজর দেওয়া হচ্ছে। স্থায়ী সম্পদ তৈরি, গ্রামীণ অর্থনীতিকে শক্তিশালী করা এবং স্বনির্ভরতা বৃদ্ধিই এই উদ্যোগের লক্ষ্য। কেন্দ্রের দাবি, নতুন নাম ও নতুন কাঠামো কর্মসূচির স্বচ্ছতা এবং গতি বাড়াবে।

আরও পড়ুন: বাংলার কোন বিধানসভায় কত নাম বাদ?

তবে এই নাম বদলকে কড়া ভাষায় আক্রমণ করেছে তৃণমূল কংগ্রেস। দলের রাজ্য সাধারণ সম্পাদক কুণাল ঘোষের অভিযোগ, “রবীন্দ্রনাথ ঠাকুরই গান্ধীজিকে ‘মহাত্মা’ উপাধি দিয়েছিলেন। সেই নাম সরিয়ে কেন্দ্র বাংলার অবদানকে মুছে ফেলতে চাইছে।” তাঁর দাবি, প্রকল্পের বকেয়া টাকা না দিয়ে কেন্দ্র নাম বদল নিয়ে বেশি আগ্রহ দেখাচ্ছে।

তৃণমূলের বক্তব্য, সুপ্রিম কোর্টের নির্দেশ থাকা সত্ত্বেও পশ্চিমবঙ্গে ১০০ দিনের কাজের বকেয়া বরাদ্দ আটকে রাখা হয়েছে। তাই নাম পরিবর্তনকে তারা ‘রাজনৈতিক উদ্দেশ্যমূলক’ বলেই ব্যাখ্যা করছে। কুণাল ঘোষ প্রশ্ন তুলেছেন, “ব্যক্তি তো একই—তাহলে নাম বদলের প্রয়োজন কোথায়? মহাত্মা শব্দের ঐতিহাসিক তাৎপর্য কেড়ে নেওয়ার চেষ্টা চলছে।”

বিতর্কের মাঝেই কেন্দ্রীয় শিবিরের দাবি, ‘বাপু’ নামও গান্ধীজির প্রতি সম্মান জানিয়ে রাখা হয়েছে, এবং কোনওভাবেই রাজনৈতিক উদ্দেশ্য নেই। তবে নাম বদলের এই সিদ্ধান্ত সংসদে পেশ হওয়ার পর রাজনৈতিক সংঘাত আরও বাড়বে বলেই মনে করা হচ্ছে।